SKRIFTLIG FORESPØRGSEL E-2402/00

af Bart Staes (Verts/ALE) til Kommissionen

(18. juli 2000)

Om: Støtte til Alzheimerprojekter

Alzheimer Europe er paraplyorganisation for 28 organisationer i Europa, som hjælper Alzheimerpatienter. I 1999 vedtog Europa-Parlamentet et ændringsforslag om at bevilge godt 2,5 mio. euro til foranstaltninger med henblik på at forbedre livskvaliteten for mennesker, der lider af sygdomme som Alzheimer, samt de personer, der hjælper dem.

Indtil nu har Kommissionen ikke offentliggjort nogen udbud om denne finansielle støtte. Den hævdes endog at have til hensigt at overføre disse bevillinger, der er afsat til Alzheimer, til det almindelige sundhedsbudget.

1. Har Kommissionen nu offentliggjort udbud vedrørende finansiel støtte til Alzheimerprojekter og/eller -organisationer? I bekræftende fald: Hvornår og hvordan? I benægtende fald: Hvornår vil Kommissionen offentliggøre udbud vedrørende finansiel støtte til Alzheimerprojekter og/eller -organisationer?

2. Overvejer Kommissionen at overføre disse bevillinger, der er afsat til Alzheimer, til det almindelige sundhedsbudget? Hvorledes vil dette da være foreneligt med det ændringsforslag, Europa-Parlamentet vedtog i 1999 om at bevilge godt 2,5 mio. euro til foranstaltninger med henblik på at forbedre livskvaliteten for mennesker, der lider af sygdomme som Alzheimer, samt de personer, der hjælper dem?

Svar afgivet på Kommissionens vegne af David Byrne

(14. september 2000)

Kommissionen er opmærksom på, at organisationer som Alzheimer Europe arbejder i en god sags tjeneste, og er enig med Europa-Parlamentet i, at det er vigtigt at forbedre livskvaliteten for såvel dem, der lider af Alzheimers sygdom og beslægtede sygdomme, som dem, der tager sig af dem.

Med hensyn til budgetpost B3-4307 på dette års budget (pilotprojekter for forbedring af livskvaliteten for personer, der er ramt af en neurodegenerativ sygdom, f.eks. Alzheimers sygdom eller hermed beslægtede sygdomme, og for personer, der yder ulønnet bistand) har Kommissionen på forskellige møder i Europa-Parlamentets budgetudvalg måttet forklare, at den af retlige årsager ikke er i stand til at gennemføre denne budgetpost. I den interinstitutionelle aftale af 6. maj 1999 fastsættes i punkt 37, at pilotprojekter ikke kan gennemføres i mere end to regnskabsår. Der er allerede i 1997 og 1998 blevet finansieret pilotprojekter vedrørende Alzheimers sygdom(1). Hvis man gennemførte budgetpost B3-4307 på dette års budget, ville det indebære, at man for tredje år i træk ville finansiere pilotprojekter vedrørende Alzheimers sygdom og beslægtede sygdomme på budgettet, hvilket i lyset af den næsten identiske formulering af de pågældende tre foranstaltninger klart ville være i strid med den interinstitutionelle aftale.

I den interinstitutionelle aftale fastsættes det desuden, at formålet med pilotprojekter er at afprøve, om aktiviteter kan gennemføres og er nyttige. Ved at gennemføre pilotprojekter vedrørende Alzheimers sygdom og beslægtede sygdomme endnu engang i år ville man ikke opfylde dette mål, eftersom man i forbindelse med tidligere års aktiviteter allerede har udnyttet det begrænsede anvendelsesområde, som bestemmelserne på folkesundhedsområdet i artikel 152 (tidl. artikel 129) i EF-traktaten giver Fællesskabet på dette område.

I lyset af ovennævnte og i fortsættelse af drøftelserne i budgetudvalget har Kommissionens medlem med ansvar for budgettet i et brev af 11. juli 2000 til udvalgets formand bekræftet, at Kommissionen ikke kan gennemføre budgetpost B3-4307, og i detaljer forklaret de retlige årsager hertil; dette betyder, at der ikke vil blive iværksat indkaldelser af forslag inden for rammerne af denne budgetpost. For at kunne udnytte de 2,5 mio., der er afsat på budgetpost B3-4307, er Kommissionen i gang med at undersøge, hvorledes disse bevillinger ellers kan anvendes.

Med hensyn til de forskningsmæssige aspekter i forbindelse med Alzheimers sygdom findes der en række finansieringsmuligheder inden for rammerne af det tematiske program vedrørende livskvalitet og forvaltning af de levende ressourcer (nøgleaktion 6: Befolkningens stigende gennemsnitsalder og handicapspørgsmål) under det 5. rammeprogram for forskning og teknologisk udvikling.

(1) Endvidere havde Europa-Parlamentet besluttet at øremærke 5 mio. til aktiviteter i forbindelse med Alzheimers sygdom på budgettet for 1996 (budgetpost B3-4300 programmet for sundhedsfremme).